მოჰამედ შია ალ-სუდანი

მოჰამედ შია ალ-სუდანი  (; დ. 4 მარტი, 1970) — ერაყელი პოლიტიკოსი, ქვეყნის პრემიერ-მინისტრი 2022 წლის 27 ოქტომბრიდან. პოლიტიკური კარიერის განმავლობაში მუშაობდა სხვადასხვა პოლიტიკურ  თანამდებობაზე:  მრეწველობისა და მინერალების მინისტრი, შრომისა და სოციალური საქმეების მინისტრი, ვაჭრობის დროებითი მინისტრი, ფინანსთა დროებითი მინისტრი, მიგრაციისა და გადაადგილების დროებითი მინისტრი, სოფლის მეურნეობის დროებითი მინისტრი და ადამიანის უფლებათა მინისტრი. 2009-2010 წლებში იყო მაისანის მუჰაფაზის გუბერნატორი.

ადრეული ცხოვრება
ალ-სუდანი დაიბადა ბაღდადში 1970 წლის 4 მარტს, საშუალო კლასის შიიტი არაბების ოჯახში. მამამისი, რომელიც წარმოშობით მაისანის მუჰაფაზიდან იყო, მუშაობდა ერაყის სასოფლო-სამეურნეო კოოპერაციული ბანკის თანამშრომლად. 10 წლის ასაკში ალ-სუდანი გახდა მოწმე მამისა და კიდევ ხუთი ოჯახის წევრის დახვრეტისა, რომლებიც იყვნენ ისლამური დავას პარტიის წევრები. აღნიშნული პარტია, იყო აკრძალული და ეწინაღმდეგებოდა ბაასისტურ რეჟიმს.

ალ-სუდანის აქვს ბაკალავრის ხარისხი ბაღდადის უნივერსიტეტიდან სოფლის მეურნეობის მიმართულებით და მაგისტრის ხარისხი პროექტების მართვაში. დაოჯახებულია და ჰყავს ოთხი შვილი.

ალ-სუდანი მონაწილეობდა 1991 წლის აჯანყებებში, რომლებიც დაიწყო სპარსეთის ყურის ომის დამთავრების შემდეგ. 1997 წელს დაინიშნა მაისანის სოფლის მეურნეობის ოფისში, სადაც იყო კუმაიტისა და ალი ალ-შარქის სოფლის მეურნეობის დეპარტამენტების უფროსი, სოფლის მეურნეობის წარმოების დეპარტამენტის ხელმძღვანელი და გაეროს სურსათისა და სოფლის მეურნეობის ორგანიზაციის ეროვნული კვლევის პროგრამის ზედამხედველი ინჟინერი.

აშშ-სა და მისი მოკავშირეების ერაყში შესვლის შემდეგ 2003 წელს, ალ-სუდანი მუშაობდა კოორდინატორად მაისანის პროვინციის ადმინისტრაციასა და კოალიციურ დროებით ხელისუფლებაში. 2004 წელს დაინიშნა ქალაქ ამარის მერად. 2005 წელს აირჩიეს მაისანის მუჰაფაზის საბჭოს წევრად. 2009 წელს დაინიშნა მუჰაფაზის გუბერნატორად.

კარიერა
ადამიანის უფლებათა მინისტრი
ნური ალ-მალიქის მთავრობაში იყო ადამიანის უფლებათა მინისტრი 2010 წლის საპარლამენტო არჩევნების შემდეგ, რაც დაამტკიცა პარლამენტმა 2010 წლის 21 დეკემბერს.

მისი სამინისტრო პასუხისმგებელი იყო მასობრივი საფლავების მოძიებაზე ერაყში, რომლებიც სადამ ჰუსეინის რეჟიმის პერიოდში შეიქმნა. 2011 წელს ორი ასეთი შემთხვევა  აღრიცხეს: ერთი — ანბარში, მეორე — ალ-დივანიაში.

პრემიერ-მინისტრი
2022 წლის ერაყის პოლიტიკური კრიზისის დასასრულებლად, საკოორდინაციო ჩარჩომ ოფიციალურად წამოაყენა ალ-სუდანი პრემიერ-მინისტრის თანამდებობაზე 2022 წლის მაისში. მან წარმატებით ჩამოაყალიბა მთავრობა, რომელიც დამტკიცდა წარმომადგენლობით საბჭოში 27 ოქტომბერს.

2023 წლის იანვარში Wall Street Journal-თან ინტერვიუში ალ-სუდანმა დაიცვა აშშ-ის ჯარების ყოფნა ქვეყანაში, არ დაადგინა მათი გაყვანის ვადა, მიუთითა რა ნატოს ჯარებზე, რომლებიც ეხმარებიან ერაყის ერთეულებს ისლამური სახელმწიფოს წინააღმდეგ ბრძოლაში. 

The Economist-ი აღნიშნავს, რომ ალ-სუდანი დაკავშირებულია სახალხო მობილიზაციის ძალებთან (PMF). მის მთავრობას გაზრდილი აქვს სახალხო მობილიზაციის ძალების რაოდენობა 116 000-მდე. დღესდღეობით სულ დაახლოებით 230 000 კაცია, და მისი ბიუჯეტი შეადგენს 2,7 მილიარდ აშშ დოლარს.

2023 წლის 20 ივლისს ალ-სუდანმა გააძევა შვედეთის ელჩი ერაყიდან და გააუქმა შვედური კომპანიების სამუშაო ნებართვები ყურანის დაწვის გამო.

2023 წლის 10 ოქტომბერს ჩავიდა მოსკოვში და შეხვდა პუტინს. 21 ოქტომბერს მოუწოდა ცეცხლის შეწყვეტისკენ ისრაელ-ჰამასის ომში. შეხვედრისას ირანის პრეზიდენტთან აღწერა ჰამასის თავდასხმა როგორც „ღაზის ხალხის მიმართ ღაზის რეჟიმის მიერ წლების განმავლობაში წარმოებული დანაშაულებრივი პოლიტიკის შედეგი“.

2024 წლის 17 თებერვალს შეხვდა გერმანიის კანცლერ ოლაფ შოლცს მიუნხენში, სადაც სხვა მსოფლიო ლიდერებსაც შეხვდა.

2024 წლის აპრილში დაგმო დამასკოს ირანის საელჩოზე ისრაელის დაბომბვა. იგივე თვეში ეწვია აშშ-ს და შეხვდა პრეზიდენტ ჯო ბაიდენს. შეხვდა ასევე თურქეთის პრეზიდენტს რეჯეფ თაიპ ერდოღანს და ხელი მოაწერეს „ერაყის განვითარების გზის“ პროექტს.

2024 წლის მაისში დაესწრო ირანის პრეზიდენტის იბრაჰიმ რაისის ხსოვნის ცერემონიალს, რომელიც საავიაციო კატასტროფის დროს დაიღუპა.

2024 წლის სექტემბერში გაეროს გენერალურ ასამბლეაზე დაგმო ლიბანის მიმართ ისრაელის აგრესია და შეხვდა სხვადასხვა ლიდერებს ორმხრივი ურთიერთობების განსახილველად.

სქოლიო

კატეგორია:ერაყის პრემიერ-მინისტრები
კატეგორია:ცოცხალი ადამიანები